
MED Titlen »Ludvig Holberg paa Tersløsegaard« har 
Hr. Dr. phil. Vilhelm Andersen for Gyldendalske 
Boghandel, Nordisk Forlag,- i December 1904 udgivet en 
lille Bog (8 ^, 47 Sider) til Fordel for det nylig stiftede 
Tersløsegaard- Fond. Bogen er meget smukt udstyret og 
smykket med Af bidninger af Tersløsegaard, den er som et 
Festskrift, den vil vist finde mange Læsere, som vente at 
høre noget paalideligt om Holberg som Godsbesidder og 
Landmand, og den vil da samle Bidrag til Fremme af det 
Formaal, for hvilket den er skreven. Det er efter min 
Mening en historisk Afhandling og fortjener at bedømmes 
fra et historisk Synspunkt, saa meget mere som Forfat- 
teren, der besidder saa mange udmærkede Gaver, ogsaa er 
udrustet med en Fantasi, som undertiden efter min Me- 
ning kan blive ret livlig. 

Det er som en gammel Holberg-Historiker, at jeg i 
denne Anledning tager Ordet. 

Hvis man vil rejse fra Kjøbenhavn til Tersløsegaard, 
kan man passende lægge Vejen gjennem lille Fiolstræde 
og i Forbigaacnde hilse paa det gamle Kastanietræ, som 

staar der, hvor Holberg boede fra 1740 til sin Død i Aaret 
1754, der hvor nu Frue-Stiftsprovstbolig er. Det første 
Stykke af Dr. Andersens indledende Afsnit handler om 
dette »levende Minde« i Kjøbenhavn om Holberg; der er 
Stemning i det, det er som en blid lille Lovsang. Men 
saa kommer der tilsidst en ret usmagelig Overdrivelse. 
Saaledes lyde Ordene om Holberg: et Minde »om den 
Mand, som Byen Kjøbenhavn næst efter sin Grundlægger 
skylder mest«. Ikke sandt, en altfor drabelig Mundfuld! 

Forøvrig kunde jeg ønske, at der var henvist til den 
smukke og ret indholdsrige ' lille Artikel om »Holbergs 
eneste Monument i Kjøbenhavn«, som C. Molbech har 
skrevet i det af den danske historiske Forening udgivne 
Historisk Tidsskrift, III., 1842, S. 634 — 36; thi denne Ar- 
tikel handler om Kastanietræerne (der var dengang 2) ved 
den Holbergske Professor-Gaard. Kyndige havde dengang 
udtalt, at de kunde have en Alder af mindst 100 — 120 
Aar; og antages det, at de først ere blevne plantede efter 
Branden 1728, og efterat denne Professor-Residents var 
færdigbygget, nemlig 1735, saa kunde man tænke sig, at 
de kunde være 100 Aar gamle og maaske ikke ældre end 
det Aar, da Holberg tog Boligen i Besiddelse, og da selv 
har plantet dem. 

Og jeg kunde ønske, at der var henvist til Dr. Oluf 
Nielsens Skrift: »Kjøbenhavn paa Holbergs Tid«, Kbhvn. 
1884, hvor der S. 12 er givet en Afbildning af denne 
Holbergs Bolig efter et Original-Maleri fra Midten af 18. 
Aarhundrede, thi der seer man Kastanietræerne, men meget 
anseelige: »At disse Træer skal være plantede af Holberg 

selv, derom veed man Intet, thi de kan endog være ældre 
end Ildebranden 1728 (paa Billedet seer vi dem som store 
Træer faa Aar efter); men i alle Fald har de været til i 
hans Tid som unge Træer«. 

I det andet Stykke af Indledningen tales der om Ters- 
løsegaard, som Holberg ejede og hvor han »boede hver 
Sommer i den sidste halve Snes Aar af sit Liv, og hvor 
der i Gaarden og Haven staar Træer, hvoraf Holberg 
rimeligvis (sic!) har plantet nogle«. Denne »Holbergs 
Gaard« minder om ham, der skrev de to bedste og mest 
nationale Komedier, vi har: Bondekomedierne »Jeppe paa 
Bjerget« og »Erasmus Montanus«. Derpaa sluttes med 
nogle sørgende Ord om denne nu forfaldne Gaard og om, 
hvor »forsømt den lille Have er, som Holberg selv har 
ønsket skulde være som et levende Monument over ham 
efter hans Død«. Jeg tilstaar, at jeg ikke veed, hvor Hol- 
berg har brugt denne Ytring, men fik jeg den at læse, 
vilde jeg bestemt forklare den som en Bemærkning sagt 
i Spøg og som i Forbigaaende, men ikke i fuldt Alvor. 

Det er at mærke, at de nævnte Komedier paa en fin 
Maade ere satte i Forbindelse med Tersløsegaard, hvorved 
Resultatet af det følgende Afsnit kan siges ligesom at være 
blevet foregrebet. 

Dette Afsnit (S. 9) begynder med følgende Sætning: 
»Man har spurgt, hvor man skulde tænke sig den Landsby 
liggende, der er Skuepladsen for »Jeppe paa Bjerget« og 
»Erasmus Montanus«.« Forinden jeg gaar videre, vil jeg 
komme frem med en Bemærkning, nemlig denne: Vilde 
disse to Komedier staa klarere for Læserne eller Tilsku- 

erne, hvis det vidstes med Sikkerhed, hvor Holberg havde 
tænkt sig Skuepladsen for dem at ligge, og hvis dette var 
mere detailleret betegnet end blot ved, at den ligger i Sjæl- 
land? Vilde Personerne og Handlingen interessere mere, 
vilde Moralen, komme til at staae tydeligere, Morskaben 
blive rigere, Beundringen for Holberg blive større, hvis 
han tydelig havde angivet Stedet? Jeg troer det ikke; han 
har vist med Forsæt ikke navngivet Stedet, han har ikke 
taget noget Hensyn til det. Men Anonymitet holder Folk 
ikke af, og saa supplere Folk — ved Hjælp af Gisninger. 
Forlængst har man henført »Jeppe paa Bjerget« til 
St. Jørgensbjerg lige uden for Roskilde. Men der ind- 
vendes herimod, ogsaa af Dr. Andersen, at dette ikke 
passer, da der skulde være to Mil til Kjøbstaden og der i 
»Erasmus Montanus« siges, at være en Dagsrejse til Kjø- 
benhavn. Saa gjættede man paa »Landsbyen Munke- 
bjergby, eller Bjergby, i daglig Tale vistnok (sid) kaldet 
Bjerget i Sorø Amt. Fra denne By er der to Mil til 
Slagelse, en Dagsrejse til Kjøbenhavn, en Fjerdingvej, lidt 
niere eller lidt mindre, til den nærmeste Herregaard og 
den nærmeste Kro, saaledes som Holberg aabenbart har 
tænkt sig det i »Jeppe paa Bjerget«. Og i »Erasmus 
Montanus« nævnes udtrykkelig Slagelse.« Det hedder, at 
Montanus's Fader ikke er af de højlærdes o: Universitetets 
Bønder, hvilket stemmer med, at Universitetet netop ikke 
besad Gods i Munkebjergby, men i det nærliggende Pe- 
dersborg. Da man nu veed, at Holberg selv som Pro- 
fessor ved Universitetet var Indehaver laf Haverdrup Ti- 
ende i Pedersborg Sogn paa den Tid, da han skrev sine 

Komedier, er det jo særdeles rimeligt (sid), at han paa 
en af sine Udflugter fra Byen, som han, der var en liden- 
skabelig Fodgænger, elskede at foretage, er kommet til 
denne Egn og her har gjort nogle af de Iagttagelser, som 
han isnart efter brugte i sine Komedier. At han benyttede 
Landsbyens Navn i disse Komedier, kom naturligvis ikke 
af, at han ønskede, at man skulde tænke netop paa dette 
Sted, da han tværtimod maatte ønske, at man ikke skulde 
tænke paa noget Sted i Særdeleshed.« Men dette Navn 
egnede sig netop godt til at betegne en sjællandsk Landsby, 
da- der er mindst fire Landsbyer paa Sjælland, som paa 
Holbergs Tid havde dette Navn [Bjergby]. 

Alt dette er meget sindrigt sat sammen, men hvor 
meget vides med Sikkerhed deraf? Meget Udt. Sikkert er 
det, at Holberg i Juli 1721 opterede Haverdrup (nu Have- 
rup) Tiende, og sikkert er det, at han kvitterede denne 
Tiende allerede i Juni 1722 og opterede Skiensved og 
Kornerup Tiender (W.*)), af hvilke Landsbyer den først 
nævnte ligger lidt Nord for Kjøge, den sidst nævnte ligger 
lidt Vest for Roskilde. Men alt det andet maa Dr. An- 
dersen staae inde for; thi det vides ikke, at Holberg var 
en lidenskabelig Fodgænger, det vides ikke, at Holberg, 
medens han havde Haverdrup Tiende, skrev sine Kome- 
dier, det vides kun, at de ældste bleve spillede i Oktober 
1722; hvad han har fortalt i sin første Epistola ad virum 



*) Dette Bogstav betyder, at jeg har den anførte Notits fra Konfe- 
rentsraad Werlauffs haandskrevne holbergske Samlinger, som han 
har testamenteret mig. 

perillustrem om sin tidligste Komedieskrivning er i chro- 
nologisk Henseende taaget og uklart; idet mindste har jeg 
ikke Tillid dertil, men her er et Punkt i Holbergs Liv, 
som aldrig vil kunne blive oplyst med Sikkerhed. 

Der sluttes saaledes: »Man maa da have Lov til at 
tænke sig som Skueplads for Holbergs sjællandske Kome- 
dier den Egn, hvor han tyve Aar senere kom til at bo. 
Her har han altsaa seet Jeppe og Kroen og Herregaarden, 
der hver for sig har Herredømmet over hans Liv.« Hvis 
der istedetfor »man« stod »jeg« o: Dr. Andersen, skulde 
jeg ikke sige noget dertil, thi da stod han alene inde for 
den udtalte Anskuelse; men staar der »man«, saa synes 
jeg, at alle Læserne af Afhandlingen bliver gjorte delagtige 
i den. Og jeg tror, at dette egenlig ogsaa er hans Ønske, 
thi i Januar Heftet 1905 af Tidsskriftet »Tilskueren« S. 84 
fortæller Dr. Andersen i Indledningen til en Theateran- 
meldelse af »Barselstuen« næsten sejrrig, at paa Holbergs 
Fødselsdag »udkom et Lejlighedsskrift »Holberg paa Ters- 
løsegaard« (af undertegnede), hvori den tidligere udtalte 
Formodning om en nær Forbindelse mellem Holbergs 
sjællandske Komedier (»Jeppe paa Bjerget« og »Erasmus 
Montanus«) og den Egn, hvor han kjøbte sig sit Jorde- 
gods, paa ny fremsattes og begrundedes.« Men jeg kan 
godt give Grunde for, begrunde, en Mening, som jeg har, 
uden at jeg dermed har ført Bevis for, at netop denne 
min Mening er den rigtigste. 

Fremdeles nævner Dr. Andersen den ovenfor nævnte 
Kro, som havde i gamle Dage Navnet »Stodderklemmen«, 

og han tænker sig, at Holberg af dette Navn*) blev in- 
spireret til den første Akt af sin Komedie. Og Herre- 
gaarden, der ligger en lille Spasereturs Afstand fra »Bjerget«, 
bliver da ingen anden end Tersløsegaard, en Fjerdingvej 
fra Munkebjergby. »Der var da ingen Baron paa Ters- 
løse, men tyve Aar senere kom der en, nemlig Holberg 
selv. « 

Denne Slutning paa Afhandlingens første Afsnit er 
ret pikant. Men jeg kan ikke nægte, at dette hele første 
Afsnit synes mig ikke at være paa sin Plads i en histo- 
risk Fremstilling af Holberg paa Tersløsegaard, thi det 
forekommer mig at være altfor rigt paa Hypotheser og at 
være altfor synlig tendentiøst skrevet. 

Det har ikke ligget i Dr. Andersens Plan at nævne, 
hvorledes forskjelHge Forfattere har udtalt sig om Spørgs- 
maalet St. Jørgensbjerg eller Munkebjerg. For en Fuld- 
stændigheds Skyld skal jeg her anføre, hvad jeg har fundet 
derom i Skrifter, som jeg har ved Haanden. 

I Aaret 1843 udkom første Del af det Holbergske 
Samfunds Udgave af Holbergs Comedier ved C.Molbech; 
han dvæler S. 336 — 37 ved det nævnte Spørgsmaal og 
synes at foretrække St. Jørgensbjerg; han finder dette rim e- 
Hgere end at Holberg »1722, lang Tid inden han begyndte 
at kjøbe Gods i den Egn, skulde have tænkt paa Munke- 
bjergby, paa Sorøe Academies Gods (s. Boyes Udgave 
1843 S. 93). Imidlertid kan det ikke nægtes, at man (saa- 
ledes som Boye S. 692 har bemærket) ikke kan finde ud 



*) Dette Navn findes endnu paa nyere Kort over Egnen. 



Digitized by 



Google 



12 

af Jeppes Gang til Byen (altsaa Roskilde), som frem og 
tilbage skal være fire Mil. Men man veed, at dette er af 
de Ting, Holberg aldrig har taget saa nøie.« — Ogsaa i 
»Erasmus Montanus«, hvor alt iøvrigt passer bedre, synes 
dog hans Reise om Natten ikke ret at passe til Afstanden 
imellem Kiøbenhavn og Roeskilde.« Molbech har ikke 
været sikker paa, hvilken Mening han skulde hælde til, 
men det var ham iøvrigt ikke magtpaaliggende, at faae 
Spørgsmaalet endelig afgjort. 

1858 udkom anden Udgave af »Historiske Antegnel- 
ser til Ludvig Holbergs atten første Lystspil«, i hvilket 
indholdsrige Skrift E. C. Werlauff S. 80 udtaler sig om, 
hvorledes man skal opfatte Bjerget, hvor Jeppe havde 
hjemme. Han nævner først St. Jørgens Bjerg og frem- 
sætter de Indvendinger, som er rejst imod at holde paa 
dette Sted; og han fortsætter derpaa: »den Gisning er op- 
stillet, at Handlingen kan tænkes at være foregaaet i 
Munkebjergbye eller som den ogsaa kaldes Biergbyen i 
Alstedherred, Sorø Amt, omtrent to Mile fra Slagelse, i 
hvis Nærhed findes baade en Kro og en Herregaard. Da 
Holberg 1721—22 besad Haverdrup-Tiende i det nærlig- 
gende Pedersborg Sogn, kan han mueligen engang have 
været i denne Egn (i hvilken han mange Aar senere selv 
blev Godseier) eller havt at bestille med Bønderne derfra.« 
Det er jo Dr. Andersens Ræsonnement in nuce, men sagt 
meget beskedent, og det er første Gang, at Haverdrup 
Tiende bliver nævnet. Men saa fortsætter Werlauflf: »sand- 
synligere er det dog, at Holberg ikke har villet betegne 
noget bestemt Sled for Scenen«, da man desuden veed. 

»at dette er af de Ting, han aldrig har taget saa nøie«. 
Der henvises til Boye S. 93, 692, Molbech S. 337. 

Samme Aar udkom Bogen »Om Holbergs Levnet og 
populære Skrifter« af C. W. Smith, som i en længere 
Note S. 138—39 rekapitulerer hele Sagen, »skjøndt den 
er af ringe Vigtighed«. Han siger: »Skulde de fra Loca- 
liteterne hentede Grunde, som fra begge Sider anføres, 
veies mod hinanden, saa vilde Vægtskaalen, uagtet de mod- 
stridende chronologiske Forhold, helde stærkt til Munke- 
bjergbyes Side. Men denne Forudsætning, at Holberg har 
haft et bestemt Sted med tilhørende Localiteter for Øie, 
er i sig selv lidet rimelig. Han har sandsynligviis engang 
hørt Tale om en Landsby, der kaldtes Bjerget, og da be- 
nyttet Navnet uden at bekymre sig om, hvor det maatte 
være at søge paa Landkortet, eller hvorvidt Localiteterne 
maatte passe. Men dette har efter al Sandsynlighed været 
St. Jørgensbjerg, som i ethvert Tilfælde er mest bekjendt 
under hiint Navn.« 

Det kan med megen Ret siges, at der er Slinger i 
Valsen, men at det dog er, som om der styi*edes henimod 
et bestemt Resultat, og dette blev udtalt 1898 af den, der 
sidst har givet en kritisk Udgave af Holbergs Komedier, 
nemlig Hr. Julius Martensen. Han har, hvad »Jeppe paa 
Bjerget« og »Erasmus Montanus« angaar, ikke i denne Sag 
seet fra et historisk-topografisk Synspunkt, om jeg kan 
bruge dette Udtryk, men fra et dramatisk-digterisk, og han 
siger da, IIL, S. 98, at »Bjerget i »Jeppe paa Bjerget« er 
et fingeret Sted og Baronen en fingeret Baron«, og det 
samrhe gjentager han et Par Aår senere, 1900, i VIL Bind, 

S. 19 i Noten til Akt I, Scene i af »Erasmus Montanus« : 
»Bjerget er i denne Komedie ligesom i Jeppe paa Bjerget 
et fingeret Sted«. Saaledes er Knuden bleven løst, — men 
den er nu bunden i Haardknude af Dr. Andersen. 

Dog Legen fortsættes. I »Nationaltidende« fon. Januar 
1905 findes en Artikel med Overskrift: »Hvor boede 
Jeppe?« undertegnet af en i Sorøs Omegn meget lokali- 
seret Mand, Skoleinspektør Hr. H. P. Sørensen. Denne 
Forfatter kan meddele, at der foruden de fire Bjerg-byer, 
som Dr. Andersen kjender, endnu er tre i Omegnen af 
Sorø, og at han har hørt gamle Folk fortælle, at Jeppe 
boede i Bromme Sogn, samt at Baronen ikke skal søges 
paa Tersløse men paa Hovedgaarden Ødemark. Hvor mon 
den næste Forfatter vil bosætte Jeppe? 

Blev jeg spurgt om, hvilken Mening jeg vilde slutte 
mig til, St. Jørgensbjerg eller Munkebjerg, saa vilde jeg 
henvise til de Bemærkninger, jeg ovenfor har fremsat, og 
sige, at jeg slutter mig til Hr. Julius Martensen. Men at 
det gjør mig ligemeget, enten det ene Bjerg eller det an- 
det Bjerg foretrækkes, naar man blot lader Gisning være 
Gisning og ikke laver Gisning til Historie, thi deraf kom- 
mer kun Forvirring og Usandhed. Kun vil jeg føje til, 
at det undrer mig, at de, som holder paa St. Jørgensbjerg, 
ikke er faldet paa, at der i Nærheden af denne Landsby 
ligger en lille Herregaard, nemlig Bistrupgaard *), thi en 
Herregaard skal der til. 



*) For at undgaa Misforstaaelse vil jeg bemærke, at der ikke ligger 
nogen Satire i at jeg nævner dette nu saa ominøse Navn, men 
fordi den nævnte Gaard er en Virkelighed, Bistrup Parcelgaard, 
34 Tdr. Hartk., noget over 400 Tdr. Land. 



Digitized by 



Google 



Det andet Afsnit af Dr. Andersens Afhandling be- 
gynder (S. 12), kjedeligt nok, med at fortælle noget urig- 
tigt. Der siges nemlig, at »Holberg i Aaret 1745 kjøbte 
Tersløsegaard og Ødemark«. Holberg har aldrig ejet Øde- 
mark. Denne fejlagtige Meddelelse er sagt før (se N. M. 
Petersen, Bidrag til den danske Literaturs Historie, IV., 
1858, S. 700, ikke rettet i anden Udgave, IV., 1871, og 
C. W. Smiths ovenfor nævnte Skrift, S. 303, Anm. i), 
den er gjentaget i »Dansk biografisk Lexikon«, VIL, 1893, 
S. 531, og den er sagt senere, nemlig i »Nationaltidende« 
I. Januar 1905 af Skoleinspektør H. P. Sørensen, som har 
bygget noget paa denne Fortælling*). Hvorledes Fejlen 
er opstaaet, skal jeg senere forklare. 

Kort efter skriver Dr. Andersen: »Hvis en Ytring, 
han [d: Holberg] bruger i en af sine Epistler fra 1748, at 
han i en Tid af 30 Aar har haft med Jordegods at bestille 
(et andet Sted siger han mindre tydeligt i Anledning af de 
Tab, han led ved den store Kvægsyge i 1750, at »hvad der 
fast ved 40 Aars idelige Arbejde er vundet er paa en Tid af 
8 Dage forsvundet«) tyder paa andet og mere end hans Be- 
stilling som akademisk Tiendetager, har han altsaa allerede 
paa den Tid, da han skrev sine Komedier, begyndt at an- 
bringe sine Midler i Ejendom paa Landet, og da rimelig- 
vis (sic!) i den Egn, hvor han senere købte sig sine Be 
siddelser«. Her kan jeg ikke følge med, og her er mere 



*) Den fælles Kilde er: »For Literatur og Kritik«, IV., 1846, S. 180, 
hvor der er meddelt Uddrag af Dokumenter betræffende det Hol- 
bergske Jordegods, men hvor der ikke er sagt noget om Kjøb af 
Ødemark. 

end en Misforstaaelse. For det Første er Citatet om de 
40 Aar ikke fra Epistel 239 men findes i Fortalen til 
»Heltindehistorier« (S. XX i G. Rodes Udgave fra 1861), 
som udkom 1745 og er vel skrevet 1744. Drager man 
30 fra 1748 og 40 fra 1744, faaer man ud, at Holberg 
ved Aarene 1704 — 17 18 allerede skulde være begyndt at 
sætte sine Penge i Landejendomme. Men det er efter mit 
Kjendskab til Holbergs pekuniære Vilkaar en Umulighed. 

Det er urigtigt at tro, at Holberg paa det først cite- 
rede Sted sigter til Jordegods, som han selv ejede, thi 
han ejede paa den antydede Tid ikke noget Jordegods; 
men det Jordegods, som han i 30 Aar havde havt med 
at gjøre, er Universitetets, af hvilket noget som Tiende- 
gods havde været henlagt under ham som Tiendenyder 
og dermed som Administrator af dette Jordegods (se i det 
Følgende). 

Dernæst vil jeg bemærke, at man maa være meget 
forsigtig med at fæste Lid til Holbergs chronologiske Tal- 
angivelser og at det er nødvendigt, om muligt, at kon- 
trollere ham. Thi han taler let i svævende Udtryk. Naar 
han fortæller om, hvad der »nylig« er skeet, kan dette i 
Virkeligheden være skeet for en Menneskealder siden. I 
den tredie Epistola, som udkom 1743, tales der saaledes 
om, at tnan »nylig« har seet en engelsk berømt General lade 
sig kommandere af sin Hustru; det er Mariborough der 
sigtes til, men han døde 1722. Ligeledes tales om New- 
tons Begravelse, som »nylig« har fundet Sted, men New- 
ton blev begravet den 28 Marts 1727. Naar Holberg bru- 
ger Tallene 30, 40, da maa disse betragtes som runde Tal 

og de bør ikke tages efter Lyden. I det samme Epistola 
III hedder det: »Jeg tænkte dog, at man efter 40 Aars 
næsten bestandige Arbejde uden Skam kunde begiere sin 
Afsked ; thi de som have tjent i saa mange Aar pleie lov- 
ligen og uden Beskyldning for Ladhed, at faae Dimission«. 
Holberg blev Student 1702; snart efter var han i flere 
• Aar paa Rejser blandt andet til England, hvor han var i 
to Aar: Foraaret 1705 til Foraaret 1707. Men hvorledes 
kommer man saa ud af det med de 40 Aar? Thi hans 
Ord maa dog fortolkes om hans Embedsstilling og ikke 
om hans Forfattervirksomhed. Men 40 fra 1743 giver 1703. 
Og ved Aaret 17 18 var Holberg ikke istand til at kjøbe 
Landejendomme. — Det vil vistnok være muligt ved at 
gjennemgaa Holbergs Skrifter*) at kunne finde flere Ex- 
empler paa hans usikre Brug af 30 og 40, f. Ex. Ep. 447 : 
Dette — at Holberg blev Baron — »er det eneste og 
største Trappe-Trin, som jeg efter henved 40 Aars Tieneste 
har gjort«. I Aaret 1747 blev Holberg Baron, 17 14 blev- 
han Professor, men drager man 40 fra 1747 faar man ud 
1707, Regnskabet slaar ikke til, selv om man lægger Efter- 
tryk paa Ordet »henved«. 

Dr. Andersen taler om Holbergs »Bestilling som aka- 
<iemisk Tiendetager«. Det er et vildledende Udtryk, her 
■er brugt, thi det synes at antyde, at Holberg havde et 
Hverv fra Universitetet om at opkræve Tiende. Men det 
har jo ikke været Tilfældet. Naar Holberg har opteret 
Haverdrup Tiende, var det i Egenskab af Professor, at 

♦) Sml. Anmærkningen til Fortalen til første Bind af Epistlerne, i. 
Bind, S. 339. 

han fik denne Tiende som en Del af sin Løn. Som saa- 
dan hævede han Udbyttet af Tienden, men han havde til- 
lige den Forpligtelse at bestyre Tienden og aflægge Regn- 
skab for den til Universitetets Rektor, saaledes, at hvad 
den indbragte mere end han havde Ret til blev indbetalt 
til Universitetets Kasse, medens denne udbetalte ham hvad 
Tienden indbragte for lidt til at dække Lønnen. 

Jeg vil heraf tage Anledning til — uden noget Hen- 
syn til Dr. Andersens Bog — at fremkomme med nogle 
Bemærkninger og Oplysninger om Holbergs »Midler«, 
det Udtryk, som han bruger om hvad han ejer. Og jeg 
vil da anføre Følgende, som er skrevet af en yngre Sam- 
tidig af Holberg, den theologiske Professor, Normanden 
Peder Holm (f. 1706, d. 1777) i et Votum paa et Con- 
sistoriums Circulære 1774, (W.). Han skriver: »Holberg 
var visserligen for sig selv en stor Oeconom fra 17 14 af. 
Men mange Aar maa sikkerligen være forløbne, førend 
han havde samlet nogen mærkelig Kapital. Men da denne 
var bleven f. Ex. 20,000 Rdlr., saa var det ganske natur- 
ligt, uden strengere Oeconomi end den forrige, at deraf 
kunde blive 30,000, 50,000, 70,000 etc«. Dette Votum 
er interessant, men naar jeg har læst det, og det har jeg 
ofte gjort, saa har Resultatet været, at jeg er bleven be- 
gjærlig efter at faa mere at vide, f. Ex. om hvormeget 
Holberg lagde op om Aaret, hvor meget han tjente paa 
sine Skrifter, — men især er der Et, som jeg gjerne vilde 
vide: hvilken var hans Fremgangsmaade med at faa sin 
Kapital til at voxe? Thi han har næppe samlet sig sin 
Formue ved at lægge Indtægt paa Indtægt i Pengeskuffen. 

Holberg er meget tilbageholdende, naar han taler om sine 
»Midler«. Han taler om, at han sparer ved at leve tarve- 
ligt, at han tjener paa sine Skrifter, dog ikke saa meget 
som Folk troer, men han rykker ikke ud med Detaillerne, 
med Tallene, og foreløbig kan man kun gjætte. Hans 
Økonomi gik næsten over alle Grændser; han forsvarer 
sig imod Angreb rejste imod ham herover og undskylder 
sig med sit Helbred og sine Vaner. Man faar et lille Ind- 
blik i, hvorledes Holberg levede, naar man hører, at han 
i Aarene 1720 — 28 boede som Logerende paa Kjøbmager- 
gade i Gaarden Norden op til David Skolemesters Gaard *) 
og har nydt Forplejning og Opvartning af sin Vært, og 
at han, da han havde Professorbolig paa Hjørnet af lille 
Fiolstræde og Kannikestræde, nævnes i Mandtalslisten til 
Kop- og Karosseskat 1743 kun med en Karos og uden 
nogetsomhelst Tjenerskab, medens hans Lejer i Stueetagen, 
Professor H. P. Anchersen, opføres med en Tjener, en 
Gaardskarl, 2 Piger og en Karos. Holberg har aabenbart 
været Kostgænger hos Anchersen. (Se O. Nielsen, »Kjø- 
benhavn paa Holbergs Tid«, 1884, S. 7 og 11.) I Ep. 447, 
S. 25, i femte Bind, skriver Holberg: »Udi min Leve- 
maade er ey mindste Forandring; thi jeg er den samme 
udi Opførsel og Klædedragt, som jeg var for 40 Aar 
siden«. Det er Baron Holberg, der taler saaledes. 

Jeg vil her komme frem med en Betragtning, som i 
Tidens Løb har modnet sig hos mig. Jeg troer, at Hol- 



*) I Anmærkningen til Epistel 1 5 1 i min Udgave af Holbergs Epist- 
ler IL. 1868, S. 409, har jeg urigtig sagt, at Holberg 1728 boede 
paa Gammeltorv. Thi se O. Nielsens ovenfor nævnte Værk S. 7. 

berg har været en dygtig Finantsmand og at han for en 
Del har forøget sin Formue ved paa en klog Maade at 
anbringe sine Penge f. Ex. i Papirer, i Prioriteter eller 
paa anden Vis. Jeg støtter mig her paa Holberg selv. 
Han skriver 1728 om det ostindiske Kompagni, samme 
Aar om de fire Species*); efter Kjøbenhavns Ildebrand 
1728 skrev han en (ikke mere kjendt) Afhandling om 
Prioriteter i kjøbenhavnske Ejendomme — hvilken Sag 
ogsaa drøftes i Ep. 447 i 5. Bind af Epistlerne — , en Af- 
handling, om hvilken Holberg fortæller, at den fandt 
Kongens Bifald. Maa den, som skriver om saadanne Em- 
ner, ikke have havt nogen Indsigt i Pengeforhold, i Han- 
delsforhold.?* Og kan man ikke søge en Anledning til at 
Holberg 1737 blev udseet til at være Universitetets Rente- 
mester (Kvæstor)**) i den Omstændighed, at han var 
kjendt, godt kjendt som en, der var fortrolig med Penge- 
sager? Jeg veed nok, at Dr. Andersen har sagt (S. 13), at 
»Lønnen for hans arbejdsomme Liv laa for ham ikke som 
foranderlige Værdipapirer eller et forfængeligt Titelbrev, 
men i en fastere Skikkelse som et stort sjællandsk Gods 
med Ager og Eng og anden Herlighed«. Men jeg frygter 
for, at det er »Tersløsegaard«, der har inspireret Forfatte- 
ren til denne Ytring, thi Holberg maatte samle Kapital, 



*) De fire Species er: Vin, Druebrændevin, Salt, Tobak. Ved en Lov 
af 1726 fik Kjøbenhavn Eneret til at indføre disse Varer fra Ud- 
landet. Undersøgelsen drejer sig da om Kjøbenhavns og Provinds- 
byernes gjensidige Forhold ligeoverfor denne Enerets-Lov. 
**) Bestallingen for Holberg som Universitetets Kvæstor er trykt i 
H. Matzens Skrift Kjøbenhavns Universitets Retshistorie 1479 — ^^79j 
Kbh. 1879, lI-» S. 344, Anm. 2. 

før han kunde kjøbe Gods; og hvorledes bevarede han 
denne Kapital? At han ejede Værdipapirer, kan bevises 
deraf, at han i Aaret 1737 var Interessent for 500 Rdlr. i 
Assignations-, Vexel- og Laanebanken i Kjøbenhavn (af 
1736), og at der efter hans Død ved Auktion solgtes 3 
Aktier i denne Bank (W.). 

Det vil ikke være uinteressant at sammenstille Vidnes- 
byrd, især fra Holbergs Skrifter, om hvorledes han for- 
holdt sig til sine »Midler«. Først maa da bemærkes, at 
naar Professor Peder Holm nævner Aaret 17 14 som det 
Tidspunkt, da Holberg begyndte at økonomisere, saa maa 
det komme af, at i det Aar, 29. Januar, blev Holberg ud- 
nævnt til Professor philosophiæ adjunctus. Denne Ud- 
nævnelse gav ham ingen Indtægter, og længere frem i det 
samme Aar tiltraadte han sin flereaarige Udenlandsrejse. 
Havde han end det Rosenkran tziske Rejsestipendium, saa 
er dog nok den Indtægt, han mulig havde opsparet ved 
Salget af sine tidligste Skrifter, gaaet med paa Rejsen, men 
derom taler Holberg ikke. Han kom hjem — det antages 
i Efteraaret 1716. Den 20. Februar 1717 tildeltes der Hol- 
berg 43 Rdl. af CoUegii Medicei Appendicis Beholdning 
efter sidste Aars Regnskab. I December 17 17 tildeltes der 
ham 20 Rdl. af Trinitatis Kirkes Fattiges Penge. I De- 
cember 17 1 7 underskrev Professor L. Holberg statutis et 
constitutionibus academicis, saasom hannem nu virkeligen 
Stipendium og Plads in facultate philosophica tilfalder. 
15. Juli 1718 opterede Holberg »i Guds Navn de 100 Rdl. 
Residenspenge«. Det var sparsomt med Indtægterne, og 
han havde svært ved at komme igennem det i et Par Aar. 

Siden indfaldt der idelige Forandringer ved Academiet, 
»hvorudover jeg inden kort Tid blev Assessor i Consistorio, 
og fik baade høiere Rang og Gage. Jeg vår nu befriet fra 
Hus- og Nærings-Sorg, som havde gjort mig min hele 
Le\^etid saa kummerlig«. (Epistola I, paa Dansk, udgivet 
af Levin 1857, S. 90.) Det var i December 1720, at Hol- 
berg blev Assessor i Consistorium. 

Her kan følgende, allerede tidligere offentliggjorte 
Notits fra Consistoriums Arkiv (Chr. Bruun, »Om Ludvig 
Holbergs trende Epistler til en højfornem Herre«, Kbh. 
1895, S. 53, Aijm. 2) finde Plads. Universitets Patronen 
underrettede Konsistorium om, at Hs. Majestæt »til de 
autoriserede Møntsedlers Indløsning efterhaanden og der- 
paa at vorde afskaffede og offentligen forbrændte . . . har 
ladet indrette et Lotteri«. Professorerne opmuntredes til 
at prøve deres Lykke i dette Lotteri. Virkelige Etatsraader 
og de med dem Rangerende havde taget 25 Lodder og 
virkelige Justitsraader 20; han mener, at enhver af de 
virkelige Professorer, der ej havde saadan Rang, kunde 
tage 15 Lodder og enhver af de andre Professorer 10. 
Holberg skrev paa Rektors Cirkulære herom: 

»Intet skulde være mig en større Glæde end at efter- 
leve Hans Kongl. M. allernaadigste Villie, mens som mine 
Vilkor ere saa meget ringere end nogen af de andre Pro- 
fessores og jeg endnu formedelst Godsets slette Tilstand 
udi disse Aaringer lidet eller intet haver haft af Universi- 
tetet, saa beder jeg AUerunderd. at være forskaanet med 
5 Lodder. Holberg.« 

Godset, som her tales om, er Universitets-Godset, 



Digitized by 



Google 



23 

ikke Holbergs private Ejendom. Det tør vistnok anses for 
givet, at Holberg var ganske ude af Stand til paa den Tid 
at sætte Penge i Landejendomme. Der kjendes da heller 
ikke nogetsomhelst Spor til, at han har gjort det. 

De nærmest følgende Aar ere vistnok, pekuniært sete, 
gaaet rolig hen for Holberg. Det er ovenfor omtalt, at 
han 172 1 — 22 havde Haverdrup Tiende, og at han 1722 
fik Skiensved og Kornerup Tiender. Jeg kan oplyse, at 
han 1726 indleverede til Universitetets Rektor Regnskabet 
for Gladsaxe Kirke (W.), hvis Tiende han vistnok den- 
gang havde. Tiender, anden Løn, Salg af Skrifterne, for- 
uden det meget økonomiske Liv, han førte, har formo- 
denlig givet ham Overskud, som han har kunnet lægge 
til Side. Men saa kom 1728 med Kjøbenhavns Ildebrand, 
og om dens Virkninger fortæller Holberg, »at jeg mistede 
mine Midler« (Epistola I, S. 163, anf. Skr.). Vil man for- 
søge at forklare disse Ord, saa vil jeg sige, at jeg ved 
»Midler« her forstaar Holbergs Indbo, hans endnu ikke 
solgte Skrifter, som han selv forhandlede, og de i Papirer 
eller paa anden Maade anbragte Penge, for hvilke han 
havde Dokumenter. 

Aarene gik, nye Skrifter udkom. Kapitalen voxede, 
og i Aaret 1735 kunde Holberg meddele i Slutningen af 
Forerindripgen til den tredie Tome af Danmarks Riges 
Historie, at »det som jeg ved mine Skrifters Debit enten 
har erhvervet, eller endydermere kan erhverve, agter jeg 
ved en nyttig Stiftelse til det danske Sprogs videre For- 
fremmelse at give Publico tilbage«. Det er muligt at sige 
ganske bestemt, naar denne Tome er udkommen, thi den 

averteres som udkommen i Aviserne »Kjøbenhavns Post- 
rytter« (8®) I7SS, 13. Maj, og i »Extraordinære Relationer« 
(8®) 1735, ^3- Maj, at Prisen er for denne sidste som for 
de andre nemlig 10 Mark, og at alle tre Tomer ere at 
bekomme hos Autorem selv boende paa Hiørnet af Nye 
Gade og Gammel Torv.« Sml. det ovenfor nævnte Skrift 
af O. Nielsen, S. 10, hvor der gives en Afbildning af 
denne Bolig efter Thura, Hafnia hodierna. — I sin anden 
Epistola, S. 159, omtaler Holberg det samme: »jeg har di- 
stineret alle mine Midler til Publici Nytte.« Denne anden 
Epistola udkom 1737 trykt i Holbergs Opuscula Latina, 
men det menes, at den er skreven 1735. J^^ ^^ tilbøjelig 
til at troe, at det vil være rigtigere at sige efter 1735, og 
jeg troer, at den er skreven 1736, førend Bergens Beskri- 
velse udkom, hvilken Bog averteres til Salg i Maj 1737 
(»Extraord. Relationer«,. 8®, 1737, 17. Maj). I denne 
Sammenhæng har Spørgsmaalet om, naar Epist. II er 
skrevet, Interesse, thi andre Steder (Ep., 177 i andet Bind, 
447 i femte Bind) fortæller Holberg, at han i Aaret 1735 
gjorde sit første Testamente, og i dette vare hans Midler 
beskikkede til et lærd Societet især for det det danske 
Sprog. Men han kasserede det og forfattede 10 Aar efter 
et andet Testamente, som han ikke heller var fornøjet 
med, og han lod sig da bevæge til at formere en staaende 
Kapital, hvis Renter skulde anvendes til fattige Jomfruers 
Udstyr. 

Men saa var der skeet noget andet. Formuen var i 
Aaret 1740 stegen saa meget, at Holberg kunde tænke påå 
at anbringe den i Landejendomme. Han fortæller herom 

nogle Aar siden kjøbte mig et Gods her i Sjælland, som 
kaldes Brorup.« Denne Gaard, liggende i Antvorskov 
Amt og Birk, kjøbte Holberg ved Kjøbekontrakt af 13. 
April 1740 af Severin Benzon til Estvadgaard. Skjødet 
blev udstedt 28. Marts 1741, thinglæst ved Landsthinget i 
Ringsted den 19. April 1741. Det hele Gods bestod af 
Brorup Hovedgaard 86 T. 4 Sk. 3 Fdk. samt Jernebjergby 
30 T. I Skp. I F. I A.; endvidere i Sæbygaard Amt, 
Løve Herred, Havrebjerg Mølle og By samt Blæsinge By 
af Sognets Kirketiende; i Holbæk Amt, Meerløse Herred, 
Steenlille Sogn: Orebogaard, Ager og Eng 14 T. 7 Sk. 
og af Skoven 6 Td. i Fdk. — ialt 441 T. 4 Sk. 2 Fdk. 
Hartkorn ny Matrikel. Kjøbesummen var 16,000 Rdl. 
grov Courant*). 

Samme Aar kjøbte Holberg paa Auktion i Slagelse 
den 3. Juni 108 T. 7 Sk. 3 F. 2 A. Hartkorn, Ager og 
Eng, samt MøUeskyld 7 T. 3 Sk. i F. i Antvorskov Amt, 
Synderup Nørre Sogn, Aarsløf By hørende til det i Vor- 
dingborg og Antvorskov Distrikter beliggende kongelige 
Strø- og forbeholdne Gods. Skjødet blev udstedt den 19. 
September 1740, Kjøbesummen var 4026 Rdl. 43 fi Cou- 
rant; en tredie Del deraf udbetaltes den 19. Juli, for Re- 
sten udstedtes den 20. August en Panteobligation til 
Kongen. 

Ved Kjøbekontrakt af 18. Maj 1745 mellem Holberg 



♦) »1727, i August, satte Seer. Benzon til Forsøg, om derpaa til en 
nogenledes Pris kan ske Bud, til Auktion Brorup samt endeel af 
Oreboskov.« (W.). 

og Etatsraad, Landsdommer Christensen blev den først- 
nævnte Ejer af Tersløsegaard med Kirker og tilliggende 
Gods. Holberg betalte disse Ejendomme med 16,000 Rdl. 
Kroner, 200 Rdl. Courant i Discretion til Etatsraadens 
Kone, desuden paatog Holberg sig at opsige og indfrie en 
af Etatsraaden til Fru v. Heespen udstedt Obligation paa 
8000 Rdl. Courant*). 

Den 18. Maj 1745 udfærdigedes paa Ødemark Kjøbe- 
kontrakt paa følgende Ejendomme, som Fru Elisabeth 
Steen, Etatsraad Bruuns efterlevende Enke, solgte til Hol- 
berg: Stillinge Kirke i Løve Herred af Hartkorn 128 T. 
2 Skp. med tilhørende Kirkegods i Østerstillinge, Kjel- 
strup og Næsby Byer, af Hartkorn, Ager og Eng i T. 
7 Sk. 2 F. I Alb. Betalingen var 5500 Rdl. Courant, 
som skulde udbetales til Fru Steen næstkommende 11. De- 
cember 1745. Skjødet er dateret Ødemark 20. November 
1745. Holberg har underskrevet vedkommende Doku- 
ment paa Ødemark, og herfra skriver sig den underlige 
Fejltagelse, at Holberg var bleven Ejer af Ødemark, — og 
dog er Kjøbekontrakten helt aftrykt i Anmærkningerne til 
andet Bind af Epistlerne 1868, S. 345. 

Her vil jeg gjerne indskyde en Bemærkning Hr. Sø- 
rensen har læst S. 16 i Dr. Andersens Bog et Citat (fra 
Holbergs Epistel 49), i hvilket Ordet »mine Fiske-Parker« 
forekommer, og han leder da efter, hvor disse kan have 
været; han kan ikke finde dem, og han spørger da: »Hvor 



*) Konferensraadinde v. Heespen havde i Aaret 1743 solgt Ters- 
løsegaard til Etatsraad, Landsdommer Joh. Christensen for 16,000 
Rdlr. 

mon Holbergs Fiskeparker skulde søges}« Dr. Andersens 
Citat er rigtigt. Holberg skriver: »Før jeg søgte at rense 
mine Fiske-Parker, at anlægge Frugt-Hauge ved Gaarden, 
hvor ingen var, eller pynte paa Værelser, lod jeg de for- 
faldne Bønder-Gaarde enten forbedre^ eller af Grunde op- 
bygge, forsynede dem med Besætning og lettede Bønderne 
deres Hoverie«. Denne Skildring tager jeg ikke bagstave- 
lig, jeg tænker mig, at Holberg snarere har antydet, hvor- 
ledes han vilde bære sig ad. Og han vilde da ikke be- 
gynde med, hvad der for ham vilde være Luxus, men med 
det, som vilde være nyttigt og indbringende. Fiske-Par- 
kerne ere nævnte som det luxuriøse, Ordet er brugt bil- 
ledligt. — Holbergs Skildring henfører Dr. Andersen paa 
egen Haand til Tersløsegaard, hvilket Navn ikke fore- 
kommer i Epistlen. 

Sit andet Testamente var Holberg heller ikke for- 
nøjet med; han var tvivlraadig om, hvilken endelig Be- 
slutning han skulde tage, men saa kom der en uventet 
Løsning. Han skriver (Ep. 177): »Udi denne min Tvivl- 
raadighed blev jeg udi det Aar 1746 opmuntret til at gjøre 
en Donation af mine Midler til det Ridderlige Academi, 
hvis Stiftelse da var i Gierde.« Et andet Sted (Ep. 447) 
siger han om denne Sag: »just da jeg svævede i denne 
Tvivlraadighed, blev det Ridderlige Sorøiske Academi 
stiftet. Nogle Venner menede, at jeg intet bedre kunde 
gjøre, end ved mine Midlers Donation et saadant Værk at 
understøtte og bestyrke. Jeg bifaldt uden Betænkning 
strax saadant Forslag, helst saasom mit Jordegods udi Fa- ' 
veur af det nye Academi blev priviligeret og til et Fri- 

herskab erigeret.« Naar Dr. Andersen nu siger (S. 13), 
at, da Regjeringen i Aaret 1747 til Tak for hans Tilbud, 
at hans Ejendom efter hans Død skulde tilfalde en offent- 
lig Stiftelse, Sorø ridderlige Academi, ophøjede hans Gods 
til et Friherskab og ham selv til Baron, tog han gjerne 
derimod,« saa maa jeg tilstaa, at jeg ikke kjender de Do- 
kumenter, hvorpaa denne Forklaring grunder sig. Vist- 
nok er det ovenfor givne Citat fra Ep. 447 noget svæ- 
vende, men dog tror jeg, at man ikke kan faae Dr. An- 
dersens Forklaring ud deraf Hvem har nu Ret, Ludvig 
Holberg eller Vilhelm Andersen? Den første siger, at ban 
blev opmuntret til at skjænke sine Godser til Akademiet, 
den anden siger, at det var Holberg, som selv gjorde et 
Tilbud af dem. N. M. Petersen taler om Holbergs Adel- 
skab, »som han ikke søgte men modtog«. '(»Bidrag til den 
danske Literaturs Historie«, IV., 1858, S. 705. 



Men jeg er nu istand til at fremkomme med en ny 
og paalidelig Oplysning om, hvorledes det er gaaet til, at 
Holberg er bleven Baron. At jeg kan gjøre dette, skylder 
jeg de to Herrer, Hr. Rigsarkivar Dr. juris F. A, Secher 
og Hr. Arkivar G. N. Kringelbach, Chef for Rigsarkivets 
anden Afdeling, som have assisteret mig, hvorfor jeg, og 
jeg tænker mig alle, der interesserer sig for Holberg, vil være 
dem taknemmelige. Jeg skrev nemlig til Hr. Rigsarkivaren 
og spurgte ham, om der ikke i Rigsarkivet skulde være 
bevaret det Gavebrev fra Holberg, ved hvilket han skjæn- 
kede sine Godser til Sorøe ridderlige Akademi. Svaret 

paa dette Spørgsmaal var benægtende, men Hr. Arkivar 
Kringelbach havde fremdraget et saakaldt Indlæg til Baron 
Holbergs Erections-Patent af 6. Marts 1747. Af dette Akt- 
stykke har jeg modtaget en Afskrift, hvorefter det er trykt 
som Bilag til denne Afhandling. Jeg skal nu her referere 
Hovedpunkterne i det, idet jeg knytter dem sammen med 
Formodninger, som jeg antager ikke ganske vil kunne 
forkastes. 

EPISODE OM HOLBERGS BARONISERING. 

Den vigtigste Person i denne mærkelige Episode i 
Holbergs Liv er en tyskfødt Mand, Heinrich FL Greve af 
Reuss*). Han var født i Aaret 1707. 1732 kom han til 
Danmark, blev Kammerherre 1739, Aaret efter Ridder af 
Dannebrog, blev 1742 Stiftamtmand i^ Norge, 1746 Amt- 
mand over Sorøe Amt. Han havde knyttet sig nøje til 
Danmark, hvis Sprog han baade talte og skrev. 1747 
blev han Overhofmester ved Sorøe ridderlige Akademi, 
og ved Indvielsen af dette holdt han Talen, som er trykt. 

Greven skriver i dette Indlæg, at han maa »gjentage 
det, som jeg ved mit allerunderdanigste Project under 12. 
Nov. sidst afvigt haver forestillet, at Acadeiniet ikke uden 
særdeles Kongelige Benaadninger kand sættes i Stand, efter- 
som Closterets egne Midler ere utilstrækkelige, naar Ind- 
retningen skal bringe saa stor Frugt og Nytte, soiii Deres 
Kongl. Mayts allernaadigste Hensigt udfordrer, og begiærede 
jeg derfor saadanne Hjælpe-Midler, som vare til Afgang i 

*) Se om ham Dansk biografisk Lexikon, XIV., S. 19. 

Deres Mayts Cassa.« Det omtales ikke, hvilket det Pro- 
ject er, som der sigtes til. Men jeg forklarer Stedet paa 
følgende Maade. Ideen til Oprettelsen af det ridderlige 
Academi er kommen fra Kongen og hans Regjering (f. 
Ex. Johan Ludvig Holstein). Kongen har paalagt Amt- 
manden i Sorø at udarbejde en Plan for Academiet, og 
det har Amtmanden gjort ved at indsende det, som han 
kalder »et Project«. Det berører Kongen ilde at erfare, 
at Sorøe-Closter ikke er, som det var tænkt, rigt nok til 
ved dets Hjælp at sætte sin Idé i Værk, men strax at op- 
give Ideen vil han ikke; og selv give Penge dertil af sin 
Cassa vil han heller ikke, og han overdrager da Amt- 
manden at gjøre sit Bedste for at finde Udveje. Og Amt- 
manden sætter sig da i Bevægelse. 

I Sorøe-Egnen boede der nu om Sommeren en ældre 
Herre, som altid h^vde været Pebersvend, der ingen nære 
Arvinger havde, til hvilke de Godser, han ejede, kunde 
gaa over, nemlig Assessor, Professor Ludvig Holberg. Det 
træffer sig saa mærkeligt, at denne Professor nylig har 
kasseret sit andet Testamente og nu er tvivlraadig om, 
hvad han skal gjøre med sine Godser. Amtmanden har 
hørt, maaske ogsaa læst i Holbergs Skrifter, at han har 
havt den Plan at gjøre en Donation af sine Midler til en 
offentlig Stiftelse, og det ligger da lige for, at han maa 
sætte sig i Forbindelse med Holberg. Dette sker, en For- 
handling indledes og fører endelig til et Resultat, som 
meddeles Kongen. Amtmanden indgiver saa efter Kongens 
Befaling »skriftlig Forestilling — dateret 23. Januar 1747, 
trykt som Bilag til denne Afhandling — om den Dona- 

tion, som Assessor Ludvig Holberg haver ladet sig over- 
tale til at gjøre til det ridderlige Academies Etablissement 
i Sorøe, dersom det Forslag, som jeg ham i allerunder- 
danigst Tillid til Deres Majestæts Velbehag dertil haver 
gjort, bliver allernaadigst approberet.« — Forslaget gaar 
ud paa, at Holbergs Godser gjøres til et Baroni og han 
selv til Baron. Dette Forslag maa være kommet Holberg 
overraskende og han maa overtales til at gaa ind paa det, 
men først kræves Kongens Approbation paa det, og Amt- 
manden fordrister sig nu »denne min allerunderdanigste 
Memorial og Ansøgning at nedlægge.« Dernæst omtales 
det Holbergske Jordegods, tilsammen looo Tønder Hart- 
korn. »Med dette anselige Tillæg kan Sorøe-Closters 
Jorde-Gods og Midler blive formeret, dersom Deres Kongl. 
Mayst vil bønhøre min allerunderdanigste Ansøgning, af 
bemeldte Et Tusinde Tønder Hartkorn at oprette et Ba- 
roni, og forunde Assessor Ludvig Holberg som primus 
acquirens allernaadigst Patent at være Fri-Herre af dette 
Lehn, da samme efter hans dødelige Afgang henfalder til 
Sorøe ridderlige Academi, i hvilken Henseende jeg ogsaa 
allerunderdanigst beder, at Erections-Brevet og Patentet 
uden Bekostninger allernaadigst maa blive udfærdiget«. 

Resten af Forestillingen drejer sig mest om Acade- 
miets fremtidige Økonomi. Der gjøres opmærksom paa, 
at Assessor H. ved sin egen Flid har samlet disse Midler, 
at han er af svagt Helbred og 63 Aar, »saa at det efter al 
Formodning ikke kan vare længe førend dette Gods kom- 
mer til det publique og nyttig Brug.« Det fremhæves, at 
Kongen saa ikke vil have nødig at yde Hjælpe-Midler af 

sin egen Cassa, at Academiet uden videre Hjælp kan ved- 
ligeholdes, at Hoveriet vil forøges, at derved Closterets 
egne Bønder vil kunne soulageres. Den eneste Indven- 
ding der kan gjøres er, at et Hundrede Tønder Hartkorn 
ifølge de Friherrelige Privilegier af 25. Maj 167 1 ville 
være skattefri; men erindres det, at Assessor Holberg i 
sin Tid dermed kan ophjælpe Godset, som af den almin- 
delige Qvægsyge er forfalden, saa er Eftergivelsen af 300 
Rd. aarlig ikke af stor Vigtighed, naar det huskes, at Hs. 
Mayst derved skiænker Academiet til evig Tid aarlig en 
Revenue af 2 til 3000 Rdl., »som Godset med Tiden 
kan indbringe, naar det ved den nuværende Ejers Om- 
hyggelighed er sat i Stand«. Hvis Kongen bifalder An- 
søgningen skal der blive affattet en Jordebog over det 
nye Baronis Jordegods og indsendes til Kongen. 

Saaledes er det skeet. Grevens første Interesse er 
Sorø Aademi, som skal gøres til en velstaaende Stiftelse. 
Holberg bliver hans anden Interesse, forsaavidt han har 
Midler til at fremme den første Interesse. Dette kan ske 
ved et Slags Kjøb eller Mageskifte: vil Holberg afstaa 
sine Godser til Sorøe Akademi, saa kan Kjøbet iværksættes 
paa den Maade, at Godset bliver gjort til et Friherskab 
og Holberg bliver gjort til Friherre. Kan Greven opnaa 
dette, saa faar han sin første Interesse tilfredsstillet. Der 
tales ikke om Holberg som den fortjente Digter og For- 
fatter, der skal hædres, han er kun et værdifuldt Penge- 
objekt, der kan kjøbes. Kun ganske uegentligt kan det 
siges, at Holberg ved en Donation har skjænket sine 
Godser bort. 

Kongen bifaldt Amtmandens Forslag, og derom blev 
Holberg underrettet. 

Det varede et Par Maaneder, før Afgjørelsen kom: 
en Jordebog, Beviset for at de looo Td. Hartkorn var til- 
stede, skulde forfattes og indsendes. Der skulde kompo- 
neres et Vaaben*) til den nye Friherre. Men endelig 
blev Erections-Patentet udfærdiget den 6. Marts 1747, 
undertegnet af »Friderich Rex«/ paraferet af J. L. Holstein. 
Der forekommer i det ikke et Ord sigtende til de For- 
handlinger, som vare gaaede forud; der nævnes den lang- 
varige tro Tjeneste, som Professor Ludvig Holberg har 
bevist Kongen, hans Fader og Farfader, hvorfor han til 
et besynderligt Naades-Tegn nu bliver optaget blandt Lehns- 
Friherrernes Tal, og hans tvende adelige Sædegaarde Ters- 
løse og Brorup erigeres til et friherreligt Lehn med Navn 
af Friherskabet Holberg, som først efter hans dødelige 
Afgang skal være henfaldet til det ridderlige Akademi i 
Sorø. Erections-Patentet med Holbergs Vaaben stukket i 
Kobber af G. Haas, er trykt i Wille Højbjergs »Kiøben- 
havnske Samlinger af rare og utrykte Piecer«, L, 1755, 
S. 472 ff. Her er ikke et Ord om en Donation fra Hol- 
bergs Side. 

Det er nu, tænker jeg, bevist, hvorledes det er gaaet 
til, at Holberg blev baroniseret. Holberg kar ikke tilbudt 



*) »Vaabenet, malet af Fosie, ejer Kand. i Medicinen P. H. Begtrup. 
Bagpaa staar skrevet med Holbergs egen Haand: „Dette Vaaben 
beder jeg allerunderdanigst mig at blive forundt. L. Holberg.« 
N. M. Petersen, »Bidrag til den danske Literaturs Historie«, IV., 
1858, S. 703, Anni. 2. 

sine Godser til Academiet, han har, saa at sige, solgt dem 
til Academiet. Prisen var Baron-Udnævnelsen. Hvad jeg 
har fortalt, maa tjene til Kommentar dels til hvad der 
ovenfor er meddelt om denne Sag fra Holbergs Ep. 447 
(i femte Bind S. ?), dels til det følgende Citat af »Hans 
Excellences Gehejme Raad og Ober Hofmester Hr. Greve 
Reusses Tale, holden for Kongens Trone ved det Ridder- 
lige Academies Indvielse i Sorø den 26. Juli 1747. »Denne 
Tale er »udgiven af Det Kongl. Danske Selskab til den 
Nordiske Histories og Spogets Forbedring. Kiøbenhavn, 
1748« som en zirlig Prøve af Dansk Veltalenhed skjøndt 
holdt i et Sprog, som ikke er medfødt«. Side 17 hedder 
det: Kongen har »brugt den Forsigtighed, som er Deres 
Majestets Viisdom anstændig, da De haver undersøgt, 
hvorvidt de nserværende Midler og Indkomster kan række 
til denne Stiftelses Vedligeholdelse, og ei alene selv ved 
Høi-Kongelig Gavmildhed allerede forbedret dem, men 
ogsaa for Fremtiden forskaffet et rigt og anseligt Tillæg, 
i det Deres Kongelige Maiestet haver ved besønderlig 
Kongelig Naade og Velbehag anset den vidtberømte Fri- 
Herres af Holberg Donation til dette Academie, og aller- 
naadigst behaget at oprette samme til et ævigt Monument 
af hans ulignelige Gavmildhed, der, ligesom det Navn, 
som han ved sin Lærdom og Skrifter sig haver forhvervet, 
aldrig kan uddøe«. • 

Hvis der ved »en Donation« tænkes paa en »frivillig« 
Gave, saa passer en saadan Forklaring ikke her, men lidt 
Komediespil kan være som Kry deri paa Maden, om det 
end kommer til at gaa ud over først Publikum, eller som 

Ludvig Friherre af Holberg. 

Endnu maa jeg gøre en Rettelse til den nye Udgave 
af Traps Danmark, 2. D. S. 560. Her læses: »i Erektions- 
patentet af ^/g 1747, hvorved Holberg ophøjedes til Baron 
og hans Godser Tersløse og Brorup med underliggende 
Bøndergods til Baroni, havde han testamenteret disse Ejen- 
domme til Akademiet (Gavebrevet blev først offentlig frem- 
lagt og konfirmeret efter Holbergs Død 1754)«. Men 
Holberg har ikke i Erectionspatentet testamenteret sine 
Ejendomme bort. Gavebrevet — som aldrig har existeret — 
blev følgelig ikke fremlagt og konfirmeret. Det er dels 
meningsløs Tale, dels beroende paa en Sammenblanding 
med Holbergs »Forskrivelse« af 20. Januar 1748, som blev 
konfirmeret i. Marts 1754. 



Holberg vedblev at samle paa Penge (Ep. 349 i 
fjerde Bind), med den stadige Tanke af sin »Formues 
Indkomster« Aar for Aar at fornye Donationer (Ep. 446 i 
fjerde Bind). — Ordet »Formue« forstaar jeg paa samme 
Maade som tidligere Ordet »Midler«, som Gods, Ejen- 
domme, Penge. — Han vedblev at kjøbe Landejendomme 
og at give dem bort. Ved en »Forskrivelse og sidste 
Villie« af 20. Januar 1748 (tr3'^kt i Højbjergs ovenfor 
nævnte Samling, S. 449 ff.*) skjænkede han »sit øvrige 



*) Denne Forskrivelse er ogsaa trykt i J. Møllers Mnemosyne, II. 
183 1, S. 317-19, med en Tilføjelse af Holberg, i hvilken han ud- 
taler Ønsket om, at Kongen vil udvide Adgangen til at blive 

Landgods, som ei er befattet under Baroniet« Oreboe og de 
Gaarde, som han ejede udi de næsthosliggende Byer, 
Vandløse, Eskildstrup, Tjørntvede og Wedde, til Sorøe 
Academie: om 2 å 3 Aar kunde de blive qvit og frit, og 
»naar saa deraf, samt af mine andre efterladte Midler kan 
tilvejebringes en Kapital af 12000 Rdl, saa skal Renterne 
deraf anvendes til tre fattige Academisters Underholdning«. 
Sit Bibliothek giver han til Academiet, og hvis 1000 Rdl. 
af den sidste Donation bliver tilovers, saa kan Renterne 
anvendes til Bibliothekets Forbedring. Endvidere skal 
hans Søstersøn Tostrup i Bergen have en aarlig Pension 
af 30 Rdl., og »Værelser paa Tersløsegaard skal forundes 
en skikkelig Enke, som nyder Udvisning af Skoven«. 
(Højbjerg Kjøbenhavnske Samlinger, I., Kbh. 175 S* S. 
449 ff.). Ved en Codicil af 28. December 1753 fastsatte 
Holberg endelig, at der efter hans Død skulde udtages af 
hans Bo en Kapital af léooo danske Kroner, som skulde 
gjøres frugtbringende og Renterne anvendes til en fornemme 
og skikkelig Jomfrues Udstyr (Højbjerg, anf. st. S. 455 ff. 
(Sammesteds S. 463 ff. er aftrykt en »Disposition« af Hol- 
berg dateret 16. Januar 1754, og konfirmeret i. Marts 1754). 
Endnu skal her nævnes, at der i Aaret 1758 blev stillet 
til Auktion to Bøndergaarde i Munkebjergby Sogn, Hol- 
bergs Dødsbo tilhørende (»Posttidende« Nr. 56, Extr. Aver- 
tissement. W.). 



Academist til Personer af Middelstanden. Men dette gik Kongen 
ikke ind paa. Aktstykket er aftrykt efter en Kopi, gjort af Pro- 
fessor Christian Horrebow efter Originalen, som af ham siges at 
være i Kancelliets Arkiv. 

Paa sine gamle Dage skriver Holberg et Sted (Ep. 
447 i femte Bind): »Jeg nægter ikke, at jeg ved mine 
Skrifter jo noget haver vundet, men det er ikke nær saa 

meget, som Folk forestiller sig lad være, at Sigtet 

med mit Arbejde har været at erhverve Midler, men det 
anvendes til Publici Brug og Nytte.« Jeg lægger nogen 
Vægt paa den sidste Sætning, som jo indeholder en ærlig 
Tilstaaelse af Holberg om, at en af Drivfjedrene for ham 
til at skrive har været — for at sige det i beskedne Ord — 
Ønsket om at samle sig Formue. Et saadant Ønske har 
han delt med mange Forfattere, for hvilke det var en 
Nødvendighed ved Skrifter at samle Penge, en Nødven- 
dighed, som ikke saaledes laa for Holberg, der havde et 
godt Embede. Men det var ham en Livsnydelse at vide 
sig i Besiddelse af Penge, som han bevarede, til han 
kunde omsætte dem i Jordegods. Men saa kom der en 
ny Nydelse til, den at kunne gøre andre delagtige i sine 
Glæder, om han end ikke selv helt blev Vidne til den 
Nydelse, som disse andre havde af hans Gaver. Dog for- 
tæller han, at, da han blev kjed af at høre skjæve Domme 
om hans Bestemmelse, at Baroniet først skulde tilfalde 
Sorø Akademi efter hans Død, besluttede han at »exequ- 
ere Legatum i levende Live«. Hvad der er ment hermed 
vil kunne forstaas af en Ytring- af Holberg i en Erklæring 
til Kongen af 26. Februar 1753 i Anledning af Beskyld- 
ninger imod ham, rejste af Præsten Jochum Gynther. 
Denne havde saaledes beskyldt ham for Karrighed, men 
Holberg afviser denne Beskyldning ved at sige, »at det er 
bekiendt, at jeg giver Godsets indkomster bort til Sorøe 

Akademie«. Godset er her Brorup Hovedgaard. (J. Bis- 
trup i »Museum«, 1891, II, S. 187). 

Den anførte Side af Holbergs Ejendommeligheder 
lægger jeg, som sagt, Vægt paa, thi jeg faar ud deraf, at 
han kom til fylde ud for sine samtidige ved at være for 
dem den udmærkede, frugtbare Forfatter, samtidig med at 
han delte med dem sin Tilfredhed med sine Skrifter, men 
ogsaa samtidig med at han samlede Penge, blev en rig 
Mand og kunde efterlade sin Rigdom til Landsmænd. Thi 
det maa blive Resultatet af denne Eftersøgning, at Hol- 
berg ved sin Død havde Ejendomme og Pengeværdier 
værdt henimod mindst 70000 Rdl. 

Derefter vender jeg, endelig engang, tilbage til Dr. 
Andersens Athandling. Det andet Afsnit af denne handler 
i egentligste Forstand om »Holberg paa Tersløsegaard«. 
Jeg skal villig indrømme, at der er anvendt megen Kunst 
paa at skrive dette Afsnit, men hvis Nogen vil spørge 
mig, om jeg ikke synes, at der er meget kunstlet opbygget 
i det, og at det er skrevet tendentiøst, saa maa jeg svare : 
»Jo, tilvisse«. 

Denne Skildring synes mig ikke at være helt paa- 
lidelig. Det forekommer mig saaledes ikke at være rig- 
tigt, saa meget, som det er sket, at optage Anekdoterne 
om Holberg og Tersløsegaard blandede med det, som 
skulde være fuldt paalideligt overleveret. Thi disse Anek- 
doter ere for største Delen fremkomne længe efter Hol- 
bergs Levetid, og de maa dog modtages med nogen Kritik, 

hvilket ikke er sket; de meddeles, som om de vare ægte 
Historie. 

Der er det underlige ved Holbergs Omtale af sine 
Landejendomme, at han kun taler om dem i ren Almin- 
delighed, »mit Gods«, »jeg haver tvende Hovedgaarde paa 
Landet«, »min Gaard«, »begge mine Gaarde«, at han aldrig 
gaar nærmere ind paa ligesom at slaa sig til Ro ved at 
dvæle ved dem, ved at glæde sig ved dem. Han kan tale 
om den Rolighed, han nyder paa sine Gaarde, men mest 
dvæler han ved det Besvær, han har med at administrere 
Godset, ved alle de Ubehageligheder, dette volder ham, 
ved de Sorger, Qvægsygen fremkalder; enkelte Gange 
taler han ogsaa om Landbruget (f. Ex. i Ep. 34^). Men 
egenlig Glæde over sine Ejendomme giver han ingen 
Vidnesbyrd om. Navnet Brorup har jeg kun fundet en 
eneste Gang anført af Holberg, nemlig i Epistola III, S. 
207 i den danske Oversættelse udgiven af J. Levin, 1857. 

Jeg skal gjerne indrømme, at den, der vil skrive 
om Holberg paa Tersløsegaard, kommer i Forlegenhed 
med Hensyn til de Kilder, som han skal benytte til sin 
Skildring. Det maa ligge nærmest at søge dem i Hol- 
bergs Skrifter, men her er der det kjedelige, at Holberg, 
saavidt jeg veed, kun en eneste Gang nævner dette Navn i 
sine Skrifter, og at der paa dette Sted ikke er Tale om 
hans Liv paa denne Gaard. Stedet er Ep. 474 i femte 
Bind. Dr. Andersen siger: »Hvorledes Holberg, da han 
sad som Baron paa sin Sædegaard Tersløs, som han siger 
med Selvejerfølelse« etc. Men hvad har saa Holberg der 
at fortælle om Tersløse? At »forgangen Høst, da jeg var 

paa en af mine Gaarde, blev jeg, da Kornet endda stod 
paa Marken vaer hen ved 8 Storke«, som snart alle for- 
svandt, da de havde samlet sig til at flytte bort mod Syd. 
Noget lignende havde han oplevet »paa min Sædegaard 
Tersløs, hvor der for nogle Aar siden var en uhørlig 
Mængde store Rotter, hvilke gjorde saadant Bulder paa 
Loftene, at Gaarden kom i Udraab for Spøgerie. De 
samme bleve og borte af sig selv paa eengang«. Det er jo 
ikke meget oplysende om Holbergs Liv paa Tersløsegaard. 
— Men jeg kan ogsaa have lidt Fantasi, og jeg forestiller 
mig da, at det er den dejlige Sæd paa Tersløsegaards Lofter, 
som har lokket Rotterne, og at Holberg som et Ordspil 
har kaldet sin Gaard Sædegaard (hvilket den desuden var). 

I Ep. 447 i femte Bind af Epistlerne, hvor Holberg 
oftere nævner sit »Jordegods«, sit »Landgods«, og hvor 
han taler saa meget om sin Baron-Titel, der fortæller han 
ikke noget om, at han har kjøbt og er Ejer af Tersløse- 
gaard. Denne Epistel indeholder dog Slutningen af hans 
Levnetsskildring. 

Men saa anvendes den i Begyndelsen af denne Af- 
handling fremhævede Hypothese om at Handlingen i 
»Jeppe paa Bjerget« og »Erasmus Montanus« maa tænkes 
at foregaa i Munkebjærgby, og at Holberg i Aarene 1720 — 
22 baade har været i denne By og paa Herregaarden 
Tersløsegaard, paa Dr. Andersens Undersøgelse; hvad der 
i disse »Bønderkomedier« siges af og om Bønder bliver 
draget frem for at sammenstilles med hvad Holberg andet- 
steds dømmer om dem, med hvad der kjendes til Holbergs 
Forhold til sine Ridefogder og Forpagtere, og med hvad 

der vides om hans Processer med saadanne; det hele Af- 
snit former sig nærmest til en Skildring af Holbergs Me- 
ninger om Bondestanden (se f. Ex. Ep. 29). Afsnittet 
kunde bedre have Overskriften: Holberg og Bønderne 
end Holberg paa Tersløsegaerd, thi derom faar man ikke 
noget at vide. 

S. 17 i Afhandlingen læses: »Der findes ingen Breve 
fra Baron Holberg til Jeppe Berg eller Jeppe paa Bjerget, 
men man har seks Breve fra ham til en vis Frederik 
Bjerre (d. e.: fra Bjergeby), Ridefoged paa Tersløse, for- 
modentlig (sic I) en Søn af en af Jepperne, i al Fald siden 
Holberg har saa gode Tanker til hans Agtsomhed og Tro- 
skab, en Slægtning af ' den vakre Jakob Berg, Montani 
Broder«. Saaledes staar der, men hvad kommer dog Jep- 
perne Tersløsegaard ved? 

S. 19 fortælles, at Ridefogderne ikke var til at stole 
paa. »Dette blotte Navn er ham [o: Holberg] mistænke- 
ligt ligesom Jeppe; Frederik Bjerre havde han Tillid til, 
men Ridefogderne paa Brorup voldte ham idelige Bryde- 
rier, hvorfor han tilsidst bestemte sig til at forpagte Gaar- 
den bort.« Derefter fortælles om Holbergs Proces med 
den sidste Ridefoged der, Mr. Vinderslev, S. 19 — 21. Men 
alt dette berører Brorup og har Intet at gjøre med Ters- 
løsegaard. 

De forskjellige Fortællinger, som Dr. Andersens Kil- 
der indeholde, blive rigtignok saa underligt førte sammen, 
at man let kommer til at staae noget usikkert overfor 
dem. Han fortæller saaledes, at Husholdersken paa Ters- 
løse havde sine Værelser ved Siden af Holbergs Soverum, 

men Døren herindtil var tilmuret, saa at hun maatte gøre 
en stor Omvej for at komme ind til Baronen«. Denne 
Fortælling hører til Anekdoterne, men saa fortsættes i 
Flugt med dette Stykke: »Holberg var tilsidst saa nervøs, 
at en Dør som sloges i, kunde bringe ham ud af Skik«. 
Hertil citeres som Kilde Ep. 25, men hvad staar der der? 
Der staar, at Holberg tager i Agt alle Sundheds Regler; 
»hvad som i Svaghed incommoderer mig meere end andre, 
er en medfødt Delicatesse, som plager mig meere end 
Sygdommen selv. Thi en Hund, som giør, end Dør som 
tilslaaes, kan bringe mig af Skik. Jeg stræber mig af al 
Magt at overvinde saadan Delicatesse, skiøndt hidindtil 
forgiæves.« Det er dog noget andet end det, som For- 
fatteren siger; thi Ordet »tilsidst« har han selv opfundet, 
og det seer ud, som om de to Fortællinger høre sammen, 
thi de gaa i Et, og Læseren vildledes. 

I Afsnittene III — V, S. 22 — 39, udvikles videre Hol- 
bergs Forhold til Bondestanden i Almindelighed og til 
Bønderne. Kilderne ere de samme som tidligere, Hol- 
bergs Skrifter, hvor der ikke siges noget om Tersløse- 
gaard. Anekdoterne om Holberg, som væsentligt knytter 
sig til Holbergs Liv paa Tersløsegaard, og saa Dr. Ander- 
sens Hypotheser. Jeppe stikker da stadig Hovedet frem; 
thi Dr. Andersen har jo »begrundet«, at Holberg allerede, 
da han skrev Komedierne om Jeppe har været paa Ters- 
løsegaard, følgelig er Jeppe et brugbart Materiale, naar der 
skal tales om Noget, som ligger et Fjerdedels- Aarhundrede 
længere fremme i Tiden. Jeg tilstaar, at disse Afsnit giver 

en meget behagelig Læsning, naar man ikke lader den 
følges af en strengere Kritik og glemmer den Titel, som 
Bogen har. 



Afsnit VI, S. 40 — 47, handler om Tersløsegaards 
Skjæbne i Tiden efter Holbergs Død og den mulige Ud- 
sigt til Gaardens Fremtid. Det ligger udenfor min Op- 
gave at tale herom, og jeg har kun et Par Bemærkninger 
at fremkomme med. 

Der siges, at Erektionspatentet for Friherreskabet Hol- 
berg tillige er Holbergs Testamente. Det er, synes jeg, 
uforsigtigt sagt, thi var det Holbergs Testamente, maatte 
hans Navn staa under Patentet, hvilket det naturligvis 
ikke gjør. 

Dernæst savner jeg den Tanke udtalt, at ved Salget 
af Tersløsegaards Jord, som Amtmand Stemann satte i 
Værk, kom Holbergs »Midler« atter til Gavn for Sorø 
Academis Gods, idet de bidrog til at bringe den store 
Gjæld ned, som tyngede paa Stiftelsen. Stemann har sik- 
kert gjort dette Skridt efter moden Overvejelse, men Nød 
bryder alle Love. 

Der forekommer endelig dette Udraab : »Mindesmærket 
over »Bjerget«s Digter skal blive staaende paa sin Bakke«i 
Det er efter mit Skjøn en aldeles urimelig Tale, thi hvad 
har »Bjerget« at gjøre-medTersløsegaard? Intet. Og hvor 
kan Tersløsegaard blive et »Mindesmærke« over Holberg.^ 
Han har ejet Gaarden i nogle Aar og boet der om Som? 
meren, det er det Hele; havde han endda selv anlagt 

Gaarden og bygget Husene I Jeg synes, at det er at gjøre 
en Myg til en Elefant! 

Et af de tidligste Vidnesbyrd om at Holberg vistnok 
har været Vært paa Tersløse, som kjendes, er følgende 
Notits fra Bolle Willum Luxdorphs Almanak 1745 (W.): 

31. Mai. Le soir je suis allé å cheval avec Lilien- 
skiold å Tersløse, ou j'ai trouvé Holberg et couché. 

1. Juin. Dine å Tersløse. 

2. Juin. Christensen et sa femme, Trine, Lilienskiold, 
Holberg, Brauer et le prétre ont dine avec moi. 

Luxdorph var i 1744 bleven udnævnt til Højesterets- 
assessor, han ejede Herregaarden Mørup, der ligger Vest 
for Ringsted. 



Holberg døde den 28. Januar 1754, han kjøbte Ters- 
løsegaard i Maj 1745, ^S ^^^ ^^ ^^ ^ "^ Somre, at han 
kan have havt Sommerbolig der. Erindres det nu, at Kan 
var født i Aaret 1684, bliver det, da han var oppe i tred- 
serne, at han kunde nyde at være Besidder af denne Ejen- 
dom. Det var et kort Tidsrum i et langt Liv, altfor kort 
til at Tersløsegaard kunde blive af Betydning for Holberg, 
kunde bidrage til at udvikle ham, modne ham. Mest 
kjender Eftertiden til ham i Egenskab af Ejer af Terløse- 
gaard fra sex Breve, han har skrevet i Løbet af Efteraar 
og Vinter i disse Aar til sin Ridefoged der, Frederik 
Bjerre, hvilke Breve ere blevne trykte, medens kun et af 
dem er bevaret (se V. Dahlerup, »Holbergs Privatbreve«, 

Dania IV., 1897, S. 3 og S. 14—15). De give en Fore- 
stilling om Holberg som en omhyggelig Administrator og 
Forretningsmand og en brav Godsherre. Men saa har 
man de mange Anekdoter, som ere tildels navnløse og 
ere uden Tidsangivelse. 

Er det ikke paafaldende, at medens Holberg affærdiger 
Enkesædet, med hvilket der ikke fulgte nogen Pengegave, 
i sin »Forskrivelse« af 20. Januar 1748, i tre Linier: »Mit 

Forlangende er ellers at Værelser paa Terløse Gaard 

forundes en skikkelig Enke, som nyder Udviisning af 
Skoven«, saa fylder hans Bestemmelser om Brude-Udstyrs- 
Legatet af 28. December 1753 i W. Højbjergs Udgave 
over fire Sider. Det er en hel Fundats. Enkesædet var 
henlagt under Sorø Akademi, Udstyrs- Legatet, 16,000 Rd., 
henlagdes under Professorerne ved Kjøbenhavns Univer- 
sitet. Dette Udstyr havde han allerede i Tanker 1745 (se 
ovenfor S. 22). Hvem interesserede Holberg sig mest for. 
Enkerne eller de giftefærdige Jomfruer? 

Saavidt mig bekjendt har der i lange Tider ikke været 
nogen Interesse for Tersløsegaard, indtil i Aaret 1861 fire 
ansete Soranere besluttede at gjenoprette det nedlagte hol- 
bergske Ehkesæde. Saa var der i mange Aar fuldstændig 
Taushed om denne Gaard, men ret pludselig blev der vakt 
en større Interesse for Tersløsegaard, der nu kom til at 
hedde Holbergs »kjæreste« Sommerbolig — Superlativ 
maatte det blive, uagtet Holberg selv ikke har sagt noget 
derom. 

Men saa blev Begejstringen stor, — efter min Op- 
fattelse var den ikke helt naturlig, — der skete Opfordring 

fra ansete Mænd om at samle Penge til at kjøbe denne 
meget beskedne Gaard (i Traps Danmark III, 2. Udg. S. 
429, kaldes den en »uanselig Bygning«*), og en Bevægelse 
i den Retning blev sat i Gang over hele Landet. Og saa 
forfattede Dr. Vilhelm Andersen sin lille Bog om »Hol- 
berg paa Tersløsegaard«, smukt udstyret, bedaarende og 
smidig skreven, for saa vidt kan den kaldes en Perle af 
en Lokkedue. 

Hvad har jeg da imod Bogen .^ Jeg har det imod den. 
at den, som jeg har kaldet et historisk Arbejde, ikke er 
sand, thi det er ikke muligt at skrive noget paalideligt og 
udførligt om »Holberg paa Tersløsegaard« med de Kilder, 
som ere bevarede og som ere saa intetsigende herom. Jeg 
har det imod den, at det ikke er sagt aaabenlyst, at saa- 
ledes forholder det sig, at næsten Alt, hvad der fortælles 
om Holbergs Forhold til Bønder og hans Forestillinger 
om Bondestanden, henføres til Tersløsegaard, saa at sige 
erobres for denne Gaard, uden at det lader sig bevise, at 
dette er tilladeligt, og at det ganske glemmes, at Holberg 
havde været Ejer af Brorup flere Aar før han blev Ejer af 
Tersløsegaard, og ejede paa samme Tid disse to Gaarde, 
af hvilke Brorup var det største Gods, — at Anekdoterne 
tillægges saa megen Vægt, thi kun de indeholder det 
eneste, som man tror at vide om Tersløsegaard, og at saa- 
meget af, hvad der siges, kun er Gisninger, som ikke 
lade sig bevise, men paa hvilke der dog bygges Historie. 



*) Men i »Nationaltidende« for i. Februar 1905 kaldes den »den 
statelige og minderige gamle Gaard«. Hvad skal jeg nu tro? 

Her kan, forekommer det mig, den vel kjendte Sæt- 
ning anvendes: >Je prends mon bien oii je le retrouve«, 
hvilken kan gjengives saaledes paa Dansk: »Jeg tager mit 
Stof, som det passer mig, hvor jeg saa finder det,« med 
Underforstaaelse af: »Finder jeg ikke Stoffet, saa kon- 
struerer jeg det saa godt jeg kan.« 

Jeg holder saa meget af Holberg, jeg har studeret saa 
nøje hans Person, hans Levnet og hans Virksomhed som 
Digter og Skribent, at det ikke kan andet end berøre mig 
noget ilde, at see ham som her være gjort til Gjenstand 
for alt for megen løs, om end velment Tale; det er min 
oprigtige Mening. 

BILAG. 

Ansøgning fra Amtmanden over Sorøe Amt, 

Grev Heinrich VI af Reuss, 
til 

Frederik den Femte 

om at Assessor Ludvig Holberg maa blive forundt Patent at være 
Friherre. 23. Januar 1747. 

Stoermægtigste 
AUernaadigste Arve-Konge og Herre. 

Som Deres Kongl. Mayt haver allernaadigst behaget 
at tillade mig allerunderdanigst at indgive skriftlig Fore- 
stilling om den Donation, som Assessor Ludvig Holberg haver 
ladet sig overtale at giøre til det Ridderlige Academies Eta- 
blissement i Sorøey dersom det Forslag, som jeg ham i aller- 
underdanigst Tillid til Deres Kongl. Mayts allernaadigste 
Velbehag, dertil haver giort, bliver allernaadigst approberet, 
saa fordrister jeg mig i allerdybeste Underdanighed denne 
allerunderdanigste Memorial og Ansøgning derom at ned- 
lægge. 

De Midler, som af ham til Sorøe- Academie kand blive 
legeret, bestaae i Jorde-Gods, som ligger til deels i Sorøe- 
Amt og til deels i Nærværelsen af samme, nemlig i Ant- 
vorschous^ Molbechs og Sæbye-Gz^vds Amter, og ere føl- 
gende efter den nye MatricuL 

4 



, Google 



Digitized by ^ 



so 

Ter sløse Hoved-Gaard med Mølle og Skov 41 Td. 5 skp. i f«" i alb. 

Dertil 3<^e Kirke-Tiender med Jus Patronatus 54-6- »-i- 

Bønder-Gods 301 - « - 2-2 - 

Brørup Hoved-Gaard 86 - 4 - 3-» - 

Dertil Kirke-Tiende, Mølleskyld og Bøn- 
der-Gods 515 - 7 - «-2 - 

som giør tilsammen 1000 Td«" Hart-Korn 

Og derforuden alle de Gade-Huuse og Fæste-Huus-Mænd, 
som dertil efter Jorde-Bøgerne henhører. 

Med dette anseelige Tillæg kand 5^rø^-Closters Jorde- 
Gods og Midler blive formeeret, dersom Deres Kongl. 
Mayt vil allernaadigst bønhøre min allerunderdanigste An- 
søgning, af bemældte Et Tusinde Tønder Hart-Korn at 
oprette et Baroni, og forunde Assessor Ludvig Holberg, som 
primus acquirens, allernaadigst Patent at være Frie-Herre af 
dette Lehn, da samme efter hans dødelige Afgang hen- 
falder til Sorøe Ridderlige Acaåemie, i hvilken Henseende 
jeg ogsaa allerunderdanigst beder, at Erections-BrevQt og 
Patentet uden Bekostninger allernaadigst maae blive ud- 
færdiget. 

Allernaadigste Konge, paa den ene Side maae jeg fore- 
stille, at Assessor Holbergs som ved sin egen Flid haver 
samlet disse Midler, er af svag Helbred og dertil af Alder 
63 Aar, saa at det efter al Formodning ikke kand vare 
længe, førend dette Gods kommer til det publique og nyt- 
tige Brug, hvortil det, ved at blive allernaadigst giort til 
et Frie-Herskab, destineres; og paa den anden Side beder 
jeg allerunderdanigst, at Deres Kongl. Mayt vil allernaadigst 
tillade mig at igientage det, som jeg ved mit allerunder- 
danigste Project nnåQT 12. Nov, sidst afvigt haver forestillet. 

at Academiet ikke uden særdeles Kongelige Benaadninger 
kan sættes i Stand, eftersom C/osterets egne Midler ere 
u-tilstrækkelige, naar Indretningen skal bringe saa stor 
Frugt og Nytte, som Deres Kongl. Mayts allernaadigste 
Hensigt udfordrer, og som jeg derfor allerunderdanigst be- 
giærede saadanne Hielpe-Midler, som vare til Afgang i 
Deres Mayts CassUy saa kand nu samme spares, og Indret- 
ningen dog blive efter bemældte mit allerunderdanigste 
Project] da dette Tillæg er saa tilstrækkeligt, at Academiet 
uden videre Hielp kand vedligeholdes. Lærerne lønnes saa 
vel, at de lærdeste Mænd i Landet kand dermed være for- 
nøyet, og mange Fattige, som have særdeles got Talent, 
gratis indtages at blive oplært til Deres Kongl. Mayts og 
Fædern elan dets Tieneste. Foruden alt dette maae jeg og- 
saa allerunderdanigst mælde, at naar Academiet bliver ind- 
rettet, vil Hoveriet til Lærernes og Academisternes Tieneste 
forøges, og i denne Henseende er det til stor Soulagement 
for Closterets egne Bønder at faae dette Tillæg af Jorde- 
Gods, som kan tage Deel med dem i dette Arbejde og de 
Reyser, som de ellers allene maae bestride. Det eneste, 
som herved er til Tab i Deres Kongl. Mayts intrader er 
Skatte-Friehed paa Et Hundrede Tønder Hart-Korn efter 
de Frie-Herrelige Privilegier af 25 May 1671, men ligesom 
Assessor Holberg i sin Tid dermed kand ophielpe Godset, 
som af den almindelige Qvæg-Syge er forfalden, saa er 
ogsaa den Benaadning, at Deres Kongl. Mayt allernaadigst 
eftergiver disse faa Skatter, som ikke beløber sig til 300 
Rdr aarlig, af saa stoer Vigtighed, at Deres Kongl. Mayt der- 
ved skiænker Sorøe-Academie til ævig Tid en aarlig Revenue 

af 2 til 3000 Rdr, som Godset med Tiden kand indbringe, 
naar det ved den nu værende Ejers Omhygelighed er sat 
i Stand, og altsaa haaber jeg allerunderdanigst, at oven- 
mældte liden Afgang i de Kongelige Skatter ey herudi vil 
giøre nogen Hinder. 

Dersom da denne min allerunderdanigste Ansøgning 
allernaadigst bliver bønhørt, kand jeg lade en ordentlig 
Jorde-Bog over disse Et Tusinde Tønder Hart-Korn for- 
fattes, som jeg til Deres Kongl. Mayt allerunderdanigst 
skal indlevere. Jeg forbliver med den allerfuldkomneste 
Devotion 

Deres KongL Mayts 

allerunderdanigste 
og troe og pligtskyldige Tiener 

H. VI Reuss 

mm 
pria 
Kiøbenhavn, 23. Januar 1747. 



At dette er en rigtig Afskrift af et i Kancelliets Lehnsarkiv ved 
Sagen om Ludvig Holbergs Ophøielse i den friherrelige Stand (6. 
Marts 1747) beroende Dokument, attesteres herved. 

Rigsarkivets 2. Afdeling, d. 11. Februar 1905. 

Kringelbach. 
(L. S.) 

